ACC พุ่ง 9% เก็งผลงานปีนี้เทิร์นอะราวด์-กลับมาจ่ายปันผล
ACC พุ่ง 9% ราคาแตะ 1.52 บ. คาดนักลงทุนเข้าซื้อเก็งกำไร จากแผนขยายธุรกิจด้าน “การเงิน” พร้อมจับตาปีนี้เทิร์นอะราวด์ ลุ้นกลับมาจ่ายปันผลอีกครั้ง
ACC พุ่ง 9% ราคาแตะ 1.52 บ. คาดนักลงทุนเก็งแผนขยายธุรกิจ “การเงิน” จับตาปีนี้เทิร์นอะราวด์-กลับมาจ่ายปันผล
27 ก.ย. 2565

ผู้สื่อข่าวรายงานว่า วันนี้ (27 ก.ย.65) ราคาหุ้น บริษัท แอดวานซ์ คอนเนคชั่น คอร์ปอเรชั่น จำกัด (มหาชน) หรือ ACC ล่าสุด ณ เวลา 16:09 น. อยู่ที่ระดับ 1.52 บาท บวก 0.13 บาท หรือ 9.35% สูงสุดที่ระดับ 1.54 บาท ต่ำสุดที่ระดับ 1.39 บาท ด้วยมูลค่าซื้อขาย 93.76 ล้านบาท

โดยนางสุพิน ศิริโภค รองประธานกรรมการ ACC เปิดเผยว่า หลังจากที่บริษัทฯ เริ่มดำเนินธุรกิจกัญชงเพื่อการแพทย์ ซึ่งทยอยรับรู้รายได้จากการขายช่อดอกตั้งแต่ไตรมาส 3/65 นี้  บริษัทฯ ได้เตรียมแผนขยายลงทุนในธุรกิจใหม่ด้านการเงิน โดยขณะนี้บริษัทฯ มีสถานะการเงินแข็งแกร่ง มีเงินสดกว่า 550 ล้านบาทโดยไม่มีหนี้สินในบริษัทฯ หลังจากขายธุรกิจคุ้มขันโตกที่เชียงใหม่และโรงไฟฟ้าโซลาร์ฟาร์มที่เปิดดำเนินการมากว่า 8 ปี หลังแอดเดอร์ค่าไฟฟ้าหมดลงแล้ว  ทำให้ ACC ได้จัดโครงสร้างกลุ่มธุรกิจใหม่ให้ เข้มแข็งกว่าเดิม
ทั้งนี้ในช่วง 6 เดือนแรก ACC มีกำไรสุทธิเติบโตแตะระดับ 208 ล้านบาท จากการขาดทุน 15 ล้านบาทในช่วง 6 เดือนแรกปีก่อน ล่าสุด ที่ประชุมผู้ถือหุ้นอนุมัติให้นำส่วนเกินมูลค่าหุ้น 545 ล้านบาท มาล้างขาดทุนสะสม 264 ล้านบาท ทำให้ ACC สามารถจ่ายเงินปันผลได้